Minn din il-ġimgħa beda jaħdem il-proġett Outdoor+, organizzat mill-Assocjazzjoni ta' l-Iscouts ta' Malta bil-kollaborazzjoni tal-Agenzija Żgħażagħ u l-Ministeru tal-Edukazzjoni u x-Xogħol. Permezz tiegħu studenti tal-iskejjel sekondarji qed iqattgħu tlett ijiem ta' edukazzjoni f'ambjent naturali miftuħ. L-Iscouts daħlu għal din l-inizjattiva li permezz tagħha qed jagħtu lill-istudenti tagħlim informali u differenti minn dak li draw bih fl-iskola. F'kummenti li ta lil din il-gazzetta, il-koordinatur tal-proġett Aldo Sciberras, spjega kif dan huwa mmirat primarjament għal studenti mit-tielet sal-ħames sena. L-ewwel grupp ta' studenti li bbenefikaw mill-inizjattiva Outdoor+ kienu ġejjin proprju mill-Alternative Learning Programme, magħruf ukoll bħala ALP. Studenti oħra minn kulleġġi madwar Malta u Għawdex qegħdin igawdu minn din l-inizjattiva ukoll. Dawn ikunu qed isegwu suġġetti bħala parti mill-kurrikulu akkademiku formali tagħhom, bħal tisjir fuq il-ħatab, kif jagħtu l-ewwel għajnuna, metodi ta orjentazzjoni, użu ta mapep u boxxla, u oħrajn. Sciberras jispjega li waqt l-Outdoor+, li qed isir fis-sit tal-kampeġġ tal-Iscouts f'Għajn Tuffieħa, l-istudenti jitgħallmu varjetà ta' ħiliet, li b'xi mod kollha jħarrġu lill-istudenti kif jistgħu jgħixu mhux biss fl-ambjent naturali, iżda wkoll kif iġibu ruħhom ma' dawk ta' madwarhom. "L-istudenti jitgħallmu jfendu għal rashom u anki jaħdmu f'tim," jisħaq Sciberras. Waħda mill-ħiliet varji li joffri dan il-programm hija kif jitgħallmu iqabbdu u jsajjru fuq il-ħatab. Din il-lezzjoni tinkorpora ħafna lezzjonijiet oħra, fosthom l-għażla t-tajba ta' zkuk, l-użu tal-għodda, tipi ta' tisjir differenti, għażla ta' ikel bnin; kif ukoll protezzjoni tal-individwu, tan-nies preżenti u anki protezzjoni tal-ambjent billi l-post jitħalla fi stat aħjar milli jkun instab. "Fost affarijiet oħra ngħallmuhom ukoll kif itellgħu kamp, kif isibu d-direzzjoni u jorjentaw ruħhom fuq mappa u kif ma jiddisturbawx l-ambjent ta' madwarhom," iżid Sciberras. "Ngħallmuhom ukoll kif jistgħu jgħinu lil xulxin billi jagħtu l-ewwel għajnuna f'ċertu ċirkostanzi." Sciberras itemm jgħid li dan il-programm jgħin sabiex dawn iż-żgħażagħ jiżviluppaw soċjalment, fiżikament u intelletwalment, ikunu aktar kreattivi, kif ukoll jgħinhom jikkontrollaw l-emozzjonijiet u l-ħajja spiritwali tagħhom. Dawn huma magħrufa bħala SPICES fl-iscouting. Il-programm jilħaq ukoll il-miri tal-erba' pilastri ta' tagħlim tal-UNESCO. Finalment Sciberras jirringrazzja lil Adrian Farrugia, Training Comissioner, u Josmar Azzopardi, Funds Officer fl-Iscouts, li wkoll qed jagħtu kontribut siewi biex dan il-proġett jitwettaq b'suċċess.